samgöngu - og sveitarstjórnarráðherra ( Sigurður Ingi Jóhannsson ) ( F ) : Virðulegur forseti . Þetta er hitt atriðið sem við komum með inn í samgönguáætlunarvinnuna í fyrra og umhverfis - og samgöngunefnd tók upp . Það er eitt af þeim atriðum sem líka er fjallað um í skýrslu hv. þingmanns . Ef við horfum á Norðurlöndin nota þau svona krossfjármögnun , þ.e. systurfélög Isavia reka þó nokkra flugvelli , alla í einstaka löndum , og tekjurnar sem þar verða til eru notaðar til að reka það sem minna er . Það var lagt til í samgönguáætlun og það er sú stefnumörkun Alþingis sem ég vinn eftir . Það er rétt hjá hv. þingmanni að við þá kerfisbreytingu sem varð var svokallað varaflugvallagjald lagt af , m.a. vegna þess að menn töldu að það væri ekki löglegt , það hefði þurft að vera skattur en ekki gjald . Það er þó fyrir hendi . Það getur verið erfitt að leggja það á akkúrat á þessum tíma í rekstrarumhverfi millilandaflugs en það er augljós bæði umhverfislegur og rekstrarlegur ávinningur af því að á Íslandi séu varaflugvellir fyrir flugfélögin vegna þess að þau geta þá sparað sér fleiri hundruð milljónir , jafnvel vel á annan milljarð , með því að tilnefna varaflugvöll á Íslandi . En hann verður þá að vera almennilegur og fyrir hendi sem hefur kannski skort vegna þess að þangað hafa verið settir of litlir fjármunir í nokkur ár . Við sjáum fyrir okkur með þessari kerfisbreytingu , sem er alls staðar annars staðar á Norðurlöndunum , að við myndum ná þessum árangri en við verðum að passa okkur á tvennu , annars vegar að koma ekki neikvætt inn í uppbyggingaráform Isavia í Keflavík og hins vegar að horfa á flugvallakerfið í heild . Þær tekjur sem þarna fóru út ( Forseti hringir . ) voru til að reka varaflugvöll . Við höfum tekið þær úr ríkissjóði upp á síðkastið og haldið uppi varaflugvallakerfi af kannski veikari mætti en við hefðum átt að gera , en langt umfram það sem við þyrftum að gera ef þetta væru eingöngu innanlandsflugvellir .